
בבית הדין הצבאי לערעורים

בפני:
אל"ם מאיר ויגיסר    –   שופט

בעניין:

התובע הצבאי הראשי – המערער (ע"י ב"כ, סגן רביד גדליה)

נ ג ד

X/XXXXXXX סמ"ר ר' ס' – המשיב (ע"י ב"כ, עו"ד שלומי שרון)


ערעור על החלטה של בית הדין הצבאי המחוזי במחוז שיפוטי הצפון שניתן בתיק צפון מ"י 27962-09-26 (רס"ן משה משורר – שופט) ביום 14.9.2026. הערעור התקבל.


ה ח ל ט ה

1. ערעור נוסף של התביעה בעניינו של המשיב, סמ"ר ר' ס', אשר נעצר ביום 8 בספטמבר 2026, והוא חשוד בעבירות של סחר באמצעי לחימה והוצאת נשק מרשות הצבא. בהחלטה קודמת, מיום 10 בספטמבר 2026, התקבל ערעור התביעה ומעצרו הוארך עד אתמול (ע"מ 28809-09-26 התובע הצבאי הראשי נ' סמ"ר סלאמה (2026)). בדיון שהתקיים אתמול, דחה בית הדין קמא את בקשת התביעה להאריך את מעצרו של המשיב עד ליום 16 בספטמבר 2026, לצורך המשך החקירה, והורה על שחרורו לחלופת מעצר של מעצר פתוח עד היום בשעה 18:00.
2. על אף שהחקירה הסמויה עוד מתנהלת, במהלך הדיונים בבית הדין המחוזי, נחשפו מרבית פרטיה והוצגה התמונה הראייתית שנאספה עד אותו שלב. בתמצית, אציין כי בעקבות קבלת מידע מודיעיני המחשיד את המשיב בעבירות של סחר באמל"ח והוצאת נשק מרשות הצבא, הוצא צו חיפוש ונערך חיפוש בבית, שבו מתגוררים המשיב והוריו, ונתפסה תחמושת שהוסתרה שם. בארונית חומה בסלון הבית, מוסתרים בכד חרס, נמצאו 123 כדורי נשק 5.56 מ"מ, חלקם בשקית, והאחרים בתוך 3 מחסניות ובשתי קופסאות קרטון מלאות של היצרן (30 כדורים בקופסה). בתוך שקית שהוסתרה במקרר שבחצר הבית, נמצאו 559 כדורים מאותו סוג, כולם ארוזים בקופסאות קרטון, זהות לקופסאות שנתפסו בביתו. בחקירתו הראשונה, הכחיש המשיב כל קשר למוצגים שנתפסו בחצר הבית, והעלה השערה ביחס למקורם. מנגד, הודה כי הוציא מרשות הצבא את הכדורים והמחסניות שנתפסו בבית. לדבריו, שכח אותם בביתו, וקיבל מחבריו ציוד חלופי שעליו הזדכה לקראת השחרור. במהלך החיפוש, במדף העליון של המקרר שבחצר נמצא ארגז כלי עבודה, ואביו של המשיב מסר כי הוא שייך לו.
3. בית הדין קמא פרט בהחלטתו את התשתית הראייתית העומדת בבסיס בקשת התביעה הצבאית ועמד על פגמים שמצא בהתנהלות גורמי החקירה בתיק: מיקום המקרר שבו נתפסה התחמושת לא תועד בתמונות; לא נערך ביקור נוסף בזירה והיא לא תועדה בתיעוד חזותי (וזאת על אף שבדוחות צוין אחרת); נפלו שגיאות בתאריכי הדוחות, כך שאחד מהם נחזה כאילו נערך במועד החיפוש למרות שנערך יומיים לאחר מכן; השקית שבתוכה נתפסו כדורי התחמושת הושלכה בזירת החיפוש ולא נתפסה כראיה; בוצע מספר מצומצם של פעולות חקירה מאז הדיון הקודם; הוריו של המשיב, שלהם גישה לחצר, טרם נחקרו וחקירתם תואמה למועד מאוחר; ואף את פעולות החקירה הנוספות המופיעות בדוח הסודי ניתן היה לבצע במועד מוקדם יותר.   
4. הוטעם בהחלטת בית הדין, כי "חזקת המקום" חלה על אף שהחצר הוחזקה גם על ידי הוריו של המשיב, ואף שאביו קשר עצמו כאמור לארגז הכלים שנתפס במקרר. צוין, כי הפסיקה קבעה שבמקרים אלה יש להתאים את מידת ההוכחה שהנאשם יידרש לעמוד בה, בהתאם לנסיבות אותו מקרה. נדחתה טענת התביעה, כי זכות השתיקה שעליה שמר המשיב בחקירתו השנייה מחזקת את תשתית הראיות נגדו, משום שבחקירתו הראשונה מסר גרסה ואף מסר את הסיסמה למכשיר הטלפון הנייד שלו. 
5. בית הדין היה ער לכך שבשלב זה די בהצגתה של תשתית ראייתית המבססת חשד סביר, לצד עילות המעצר, אך סבר כי עוצמתו של החשד הסביר לא התגברה. הוער, כי אף פעולות החקירה שנותרו לביצוע לא צפויות להגביר את עוצמתו של החשד הסביר, עד כדי העברת הנטל לכתפיו של המשיב, גם בהינתן השלב המוקדם של החקירה, ונקבע שאין עוד די בראיות שעמדו ביסודה של החלטתי הקודמת.  
6. התביעה לא השלימה עם החלטתו של בית הדין קמא, ומכאן הערעור שבפניי. בערעורה שבה ופרטה התביעה את תשתית הראיות שנאספה בתיק והדגישה, כי מאז הדיון הקודם נחקר המשיב, ולאחר שהוצגו בפניו ראיות הסותרות את גרסתו, בחר לשמור על זכות השתיקה. הודגש, כי האופן שבו אוחסנו אמצעי הלחימה בבית ובחצר, מוסתרים בין חפצי ריהוט, כמפורט בדוחות הפעולה של השוטרים, מעורר תמיהות, וטענתו כי 559 הכדורים הוכנסו למקרר על ידי מאן דהוא היא מופרכת על פניה. הוטעם, כי גרסתו של המשיב ביחס להחזקת התחמושת והמחסניות בביתו נסתרה בראיות חיצוניות שנאספו במהלך החקירה, ובהן עדויות חבריו ליחידה, שאת שמותיהם ציין בעצמו. משעומת עם הקשיים בגרסתו, בחר לשמור על זכות השתיקה ונמנע מלספק להם הסבר. נטען, כי התנהלות זו מחזקת באופן משמעותי את החשדות כנגדו. על כן, לא היה מקום לקבוע כי הנטל לא עבר אל המשיב, להפריך את החזקה העולה ממציאת התחמושת והמחסניות בביתו ובחצרו, ובוודאי שלא בשלב דיוני זה, ויש לקבוע כי המניע להוצאתן מרשות הצבא נותר "עלום", באופן המקים עילות מעצר מובהקות.
7. התביעה הסבירה, כי חרף סד הזמנים הקצר מאז הדיון הקודם, נוכח חג ראש השנה, הושלמו מספר פעולות חקירה, ובהן חקירתו הנוספת של המשיב. בד בבד, עלה הצורך בביצוע פעולות חקירה נוספות, אשר הראשונה שבהן תואמה, בשל אילוצים שאינם קשורים לגורמי החקירה, ליום שישי הקרוב, אך נעשים מאמצים להקדימה. בדיון בפניי הוטעם, כי מאז הדיון בבית הדין קמא, הושלמו כלל פעולות החקירה, למעט הפעולה הראשונה, שהיא חקירת הוריו. התביעה הדגישה על כן, כי קיימים צורכי חקירה מובהקים, המעלים חשש קונקרטי וממשי לשיבוש מהלכי חקירה, וגם מטעם זה לא ניתן להסתפק בחלופת מעצר. 
8. ההגנה ביקשה לדחות את הערעור, תוך שסמכה ידיה על החלטת בית הדין קמא. לטענתה, המשיב ואביו חולקים יחדיו את חזקת מקום והקשר של האב אל המקרר התחזק בעקבות תגובתו במעמד החיפוש. נטען, כי המשיב עצור כבר זמן רב והוצע לתביעה להגיש כתב אישום, בינתיים, בגין התחמושת והמחסניות שנתפסו בתוך הבית, אך היא סרבה לכך. עוד נטען, כי בית הדין המחוזי עמד על מחדלי החקירה שבתיק, לרבות אי בדיקת טביעות אצבע ו- DNAוכי בהיעדר ראיות מספקות, השמירה על זכות השתיקה אינה מסייעת לתביעה. כמו כן, קבלה ההגנה על ההתמהמהות בחקירתם של הורי המשיב.  


דיון והכרעה
9. סעיף 13 לחוק סדר הדין הפלילי (סמכויות אכיפה - מעצרים), התשנ"ו-1996, עוסק בעילות המעצר, בשלב החקירה. בעניין זה, נפסק כי:

"כאשר מתבקש מעצר לצורכי חקירה, על שופט המעצרים להשתכנע כי קיים 'חשד סביר' שהאדם עבר עבירה אשר קמה עילת מעצר בגינה. חשד סביר זה יכול שיתבסס על ראיות שיש בהן כדי להצדיק מעצר לצורך השלמת החקירה המשטרתית, אך לא בהכרח יהיה בהן כדי לבסס 'ראיות לכאורה' להמשך מעצר עד תום ההליכים.. כן יש להראות כי בעצור מתקיימת אחת משלוש עילות המעצר המנויות בסעיף 13 לחוק המעצרים, וכי לא ניתן להשיג את מטרת המעצר בדרך של קביעת ערובה ותנאי ערובה. להבדיל ממעצר נאשם עד תום ההליכים, הדגש במעצר חשוד מושם על הצורך בביצוע החקירה המשטרתית בעוד החשוד עצור. חקירה זו היא העומדת במרכזה של העילה; מידת הפגיעה בחקירה היא שתיבחן אל מול זכותו של העצור לחירות. על מידת הפגיעה בחקירה אשר יש בה להקים עילת מעצר עמד השופט מ' חשין בבש"פ 5492/98 ברונסון נ' מדינת ישראל, בעמ' 121 (4.9.1998):

'ההכבדה על חקירת המשטרה, כשהיא לעצמה, בוודאי לא תחסה תחת כנפיה של הוראת סעיף 13(א)(3); ואולם, פגיעה חמורה וקשה ביכולת ניהולה הסביר של חקירה תבוא-גם-תבוא בגדריה של העילה הקבועה בסעיף 13(א)(3) לחוק'.

עניין לנו בשאלה מעגלית, שכן הצורך בהשלמת החקירה לשם ביסוס החשדות המיוחסים לחשוד חייב להיבחן למול זכותו של החשוד לחירות בשלב שבו עדיין אין בידי המשטרה ראיות לכאורה להגשת כתב-אישום כנגדו. אלא שאם ישוחרר החשוד, וימומש החשש מפני ניסיון סיכול החקירה על-ידיו, לא יהיה ניתן להשלים את החקירה. לפיכך מקום שישנן ראיות הקושרות באופן סביר את החשוד למעשה העבירה המיוחס לו, וכן קיים חשש כי לא יהיה ניתן להשלים את הליכי החקירה באופן סביר וראוי בדרכי החקירה המקובלות והרגילות... – הן משום החשש להימלטות הן משום החשש להשפעה על עדים או על מעורבים אחרים במעשה העבירה – והכול כמובן גם בהתחשב באופייה של העבירה, יש מקום להורות על מעצר החשוד כאמור בסעיף 13 לחוק המעצרים" (בש"פ 11109/03 שקארנה נ' מדינת ישראל, פ"ד נח(2) 350 (2004)). 

10. לחזקת המקום, הפועלת כנגד המשיב, שאמצעי הלחימה נתפסו בביתו, התייחסתי בהחלטה הקודמת בתיק זה. אוסיף כאן, כי כאשר מוכחת חזקתו של אדם במקום שבו נתגלה הנשק, תחול החזקה שבסעיף 144(ד) לחוק העונשין, התשל"ז-1977 ותחייב אותו להציג ראיות על מנת להפריכה (ראו בש"פ 9560/09 נג'אר נ' מדינת ישראל, פסקה 8 (6.12.2009)); יפים לענייננו, הדברים שנקבעו בעניין חטיב: 

"התשובה לשאלה מה מידת הראיות שיספיקו על מנת לסתור את החזקה, היא שתשתנה בין מקרה למקרה בהתאם לנסיבותיו, אך לא עצם תחולתה של החזקה.
דומני כי כלל מעין זה אף משרת את התכלית שלמימושה נועד סעיף 144(ד).  ניתן לחשוב על שני טעמים עיקריים לחזקה המעוגנת בסעיף: הטעם הראשון הוא ראייתי. אמנם נטל ההוכחה במשפט הפלילי רובץ כעקרון לפתח המאשימה, אך ישנן נסיבות בהן לנאשם עדיפות ראייתית באשר לנסיבות התרחשות האירועים. כך כאשר נמצא נשק במקום שהנאשם מחזיק בו, ונשאלת השאלה כיצד הגיע לשם הנשק מלכתחילה והאם היה הנאשם מודע לכך. בנסיבות אלה, ישנה אפוא הצדקה לדרוש מן הנאשם להציג את אותן הראיות שנגישותו אליהן עדיפה מזו של המאשימה..." (ע"פ 930/22 חטיב נ' מדינת ישראל (31.7.2022)). 

11. מאז ההחלטה הקודמת, נחקר המשיב פעם נוספת - וכאשר הוצגו לו ראיות הסותרות לכאורה את גרסתו ביחס לכדורים שנמצאו בביתו - שמר על זכות השתיקה. הלכה היא ש"הימנעות מלהשיב לשאלות מחזקת את המעורבות הלכאורית של נאשם בעבירות המיוחסות לו, שעה שזו מונעת את פיזור הערפל לגבי המעורבות הלכאורית במעשים" (בש"פ 1199/24 חמוד נ' מדינת ישראל, פסקה 25 והאסמכתאות שם (25.2.2024)). בנסיבות שבפניי, נוכח התמיהות שעלו כבר מגרסתו הראשונית, מצופה היה מהמשיב לשתף פעולה בחקירתו ולספק את ההסברים הנדרשים לשאלות החוקרים. משבחר לשמור על זכות השתיקה יש בכך חיזוק משמעותי לתשתית הראייתית הקיימת כנגדו (בש"פ 8488/23 שאלאלפה נ' מדינת ישראל, פסקה 18 והאסמכתאות שם (19.2.2023)). יפים לענייננו דבריו של בית המשפט העליון, לאחרונה, בעניין ג'ומעה:

"חזקת המקום הקבועה בסעיף 144(ד) לחוק העונשין, שלפיה רואים את המחזיק במקום בו נמצא הנשק (או במקרה זה, תרמילים, וראו: סעיף 144(ג) לחוק העונשין) כמחזיק הנשק, כל עוד לא הוכח היפוכו של דבר. חזקה זו, מעבירה את הנטל לכתפי הנאשם לסתור את החזקה (ראו: ע"פ 4941/90 מדינת ישראל נ' אלוש, פ"ד מו(4) 181, 184 (1992); ע"פ 1097/17 מסיקה נ' מדינת ישראל, פס' 36-35 לפסק דיני (30.1.2018)). ובענייננו, העורר – אשר שמר על זכות השתיקה בחקירתו ונמנע מלמסור גרסה לאירועים – לא הרים את הנטל לסתירת החזקה, אף לא בקירוב. נוסף על כך, שתיקתו האמורה של העורר בחקירתו, בהעדר טעמים סבירים ומשכנעים לכך, מחזקת אף היא את הראיות נגדו" (עמ"ת 78709-06-26 ג'ומעה נ' מדינת ישראל, פסקה 9 (14.7.2026)).

12. שתיקתו של המשיב בחקירתו פועלת נגדו גם בהיבט של עילות המעצר. כבר נפסק כי "נאשם שיש נגדו ראיות לכאורה בדבר ביצוע עבירה חמורה... אינו יכול ליהנות משני העולמות בעת ובעונה אחת: גם לשתוק, על אף הנטל הרובץ עליו להפריך את חזקת המסוכנות, וגם להשתחרר מן המעצר אף-על-פי שהוא נותר בחזקת מסוכן" (בש"פ 5430/19 חוג'יראת נ' מדינת ישראל, פסקה 14 (21.8.2019); וכן בש"פ 8638/96 קורמן נ' מדינת ישראל, פ"ד נ (5) 200, 207 (1996)).
13. בהיעדר הסבר לאופן שבו הגיעו אמצעי הלחימה לרשותו, ולסיבה שהוסתרו בסלון הבית ובחצר, עלול להיוותר המניע להוצאתם מרשות הצבא ללא מענה, כ"מניע עלום". כידוע, בקביעת המניע לכאורה בהוצאת הנשק, "יפעל בית המשפט על פי ההיגיון הבריא, כשלעניין זה, לא נדרש שכנוע מעבר לספק, ודי במסקנה סבירה העשויה להילמד מנסיבות המקרה" (ע"מ 36288-03-25 רב"ט סמדוב נ' התובע הצבאי הראשי, פסקה 9 (2025)). ועוד נפסק, כי נשק המוחזק באופן בלתי חוקי - חזקה כי ישמש למטרה בלתי חוקית (ע"מ 5/22 התובע הצבאי הראשי נ' טור' זיגל, פסקה 21 והאסמכתאות שם (2022)). הוא עלול להגיע לידיים של גורמים עברייניים, פליליים או ביטחוניים, ובכך לסכן את שלום הציבור.
14. התוצאה היא, שהחשד הסביר אף התחזק, שלא כקביעת בית הדין קמא, שכן הוא מבוסס על הודאת המשיב - נטילת האחריות החלקית על התחמושת שנתפסה בתוך הבית: שלוש המחסניות ו-123 הכדורים, על חזקת המקום, על התמיהות שעלו מאמרתו הראשונה של המשיב, על עדויותיהם של אחרים המגבירות את הקשיים שבגרסתו ולבסוף, על בחירתו לשמור על זכות השתיקה באמרתו השנייה. 
15. חשוב להדגיש, כי החקירה נועדה לשם איסוף ראיות וביסוס החשד או הפרכתו ויש להיזהר מקביעות נחרצות מדי, בשלב מוקדם של דיוני המעצר לצורך המשך החקירה (ע"מ 26/17 התובע הצבאי הראשי נ' סמ"ר בן נחום (2017)). זאת ועוד, נוכח טיבם של הפגמים הנטענים שאליהם הפנה בית הדין המחוזי, אינני סבור שזה השלב שמתחייב לדון בהם, כיוון שכידוע בבסיס המעצר לצרכי חקירה עומדים שיקולים נוספים, ובהם "האינטרס הציבורי בהמשך מעצרו של החשוד, הכולל את ערך גילוי האמת, הלחימה בפשיעה וההגנה על שלום הציבור, שייבחנו בין היתר בהתאם לאופי החשדות וצרכי החקירה" (ראו והשוו לבש"פ 9220/12 פרץ נ' מדינת ישראל (26.12.2012)).
16. בשים לב לכך, ולעוצמת החשד הסביר, מצאתי לקבל את ערעור התביעה ולהורות על מעצרו של המשיב עד מחר. אף שהתביעה מסרה לי, כי מן הבירורים שערכה עלה כי לא ניתן לקיים את חקירת ההורים עד מחר - עליה לשוב ולבחון את האפשרות לעשות כן. ככל שלא יעלה בידי גורמי החקירה לתאם זאת, תשקול התביעה את עמדתה ביחס לנחיצות הפעולה, להבדיל מעתירה למעצר לצורך הגשת כתב אישום. 
17. ובסיכום, עבירות בנשק מקימות חזקת מסוכנות סטטוטורית לפי סעיף 21(א)(1)(ג)(2) לחוק סדר הדין הפלילי (סמכויות אכיפה - מעצרים), ובשלב החקירה - יסוד סביר לחשש שהחשוד יסכן את בטחונו של אדם או את בטחון הציבור (סעיף 13(א)(2) לחוק המעצרים; ע"מ/11/23 רס"ר ביטאן נ' התובע הצבאי הראשי (2023)). כן מתקיימות בעבירות אלה, עילות המעצר שעניינן המסוכנות הצבאית והפגיעה במשמעת הצבאית, אשר מתעצמות בתקופת הלחימה הנוכחית. על כן, נקודת המוצא היא מעצר מאחורי סורג ובריח ורק בנסיבות חריגות ניתן יהיה להפיג את עוצמתן של העילות בחלופת מעצר. 
18. ערעור התביעה מתקבל. מעצרו של המשיב מוארך עד ליום 16 בספטמבר 2026 בשעה 16:00. 

ניתנה היום, ד' בתשרי התשפ"ז, 15 בספטמבר 2026, ותועבר לצדדים ולמשיב על ידי מזכירות בית הדין הצבאי לערעורים. 

               		__________________  
אל"ם    מאיר    ויגיסר                                        שופט בית הדין הצבאי
  ל   ע   ר   ע   ו   ר   י   ם

